《怀李氏昆弟二十韵》
宋代·洪适

城南两佳士，英躔名硉矹。相之妙才具，玉笋班中阙。

胡为彯长缨，去去事輗軏。举之登词坛，龙虎榜未揭。

归循南陔兰，不使芳馨歇。胸中蟠五车，一一思英发。

有中清庙瑟，审声知度越。我来贰银菟，接袂俱墨发。

情期胶漆坚，门受车马谒。笔阵几鏖战，君盈我先竭。

别来勤相思，十日倏飘忽。迟明蒙嚣尘，毕景迈崷崒。

跻高怯肩舆，挹秀欣拄笏。泉清甘著齿，岩幽冷萦骨。

西风涌波澜，极望际溟渤。是中三神山，缥缈云出没。

问津旧乘槎，引舟今舍筏。俛首倾缥瓷，独醉径兀兀。

起看天宇开，诗成走邮卒。归欤及中秋，高楼共嘉月。

作者简介：洪适（1117～1184）南宋金石学家、诗人、词人。初名造，字温伯，又字景温；入仕后改名适，字景伯；晚年自号盘洲老人，饶州鄱阳（今江西省波阳县）人，洪皓长子，累官至尚书右仆射、同中书门下平章事兼枢密使，封魏国公，卒谥文惠。洪适与弟弟洪遵、洪迈皆以文学负盛名，有“鄱阳英气钟三秀”之称。同时，他在金石学方面造诣颇深，与欧阳修、赵明诚并称为宋代金石三大家。